Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А.М., поднесена против Агенцијата за вработување на Република Северна Македонија, по предметот Барање за пристап до информации од јавен карактер, на ден 05.08.2025 година, го донесе следното:

**Р Е Ш Е Н И Е**

**СЕ ЗАПИРА** постапката по Жалбата изјавена од А.М., поднесена против Агенцијата за вработување на Република Северна Македонија, заведена во Агенцијата за заштита на правото на слободен пристап до информациите од јавен карактер со бр. 08-411 на 28.07.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

А.М., како што е наведено во Жалбата, на 24.06.2025 година поднел Барање за пристап до информации од јавен карактер до Агенцијата за вработување на Република Северна Македонија, со кое побарал по е-маил да му се достави фотокопија од следните информации:

„1. Информација за тоа колку апликации се поднесени и имињата на фирмите/правните субјекти кои се пријавиле на Јавниот повик до работодавачи од микро, мали и средни претпријатија, социјални претпријатија и граѓански организации, објавен на 24.10.2024 година, а кои се наоѓаат на територија на Општините Свети Николе, Штип, Пробиштип, Кочани и Крива Паланка;

2. Врз основа на прифатените апликации, колку вкупно лица се вработени според Јавниот повик до работодавачи од микро, мали и средни претпријатија, социјални претпријатија и граѓански организации, објавен на 24.10.2024 на територија на Општините Свети Николе, Штип, Пробиштип, Кочани и Крива Паланка и колку од нив се: - невработени лица над 29 години;

- лице до 29 години;

- Роми;

- лица со попреченост;

- жени Ромки со завршено средно или високо образование“.

 Имателот на информации на ова Барање не одговорил во законски предвидениот рок, по што Барателот на информации достави Жалба до Агенцијата, заведена со бр.08-411 на 28.07.2025 година.

Агенцијата, преку е-маил заведен со бр.08-411 од 28.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

На 01.08.2025 година Имателот на информации до Агенцијата достави Одговор на жалба бр.03-1718/4 од 31.07.2025 година, заведен во Агенцијата со бр.08-411 на 01.08.2025 година. Во прилог на истиот е доставено Решение на Агенцијата за вработување на Република Северна Македонија бр.03-1718/2 од 25.07.2025 година, со кое Барањето од Ангеле Михајловски од Штип се уважува.

На 05.08.2025 година, Барателот на информации достави електронски допис со кој ја извести Агенцијата дека „...го добив одговорот од службените лица од Агенцијата за вработување на РМ. Понатамошната постапка може да се прекине“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

 Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**